**ZAPISNIK 1. IZREDNE SEJE ŠSFF**

1. izredna seja se je pričela 28. 10. 2021, ob 17. uri v Modri sobi na Filozofski fakulteti UL

**Prisotni\_e svetniki\_ce:** Maja Šneider, Pika Kristan, Sara Svati Sharan, Larina Griessler, Tjaša Šimunić, Nik Keber, Janja Antić, Jani Kodre, Marja Zakelšek, Mia Hočevar, Žiga Dobravc, Karin Gradišnik, Nesa Vrečer

**Drugi\_e prisotni\_e:** Vid Karlovšek, Živa Gornik, Domen Zabukovnik

**Opravičeno odsotni\_e svetniki\_e:** Stefan Stojkoski, Eva Korošec, Lucija Vilčnik, Katja Ana Pokeržnik, Maja Rotter, Jonathan Rebetz, Brina Minca Herlec, Vida Jocif

**Dnevni red:**

1. Določitev dnevnega reda.
2. Potrditve zapisnikov.
3. Volitve in imenovanja.
4. Poročilo predsednika ŠSFF.
5. Poročilo prodekana študenta.
6. Poročilo s Senata FF.
7. Poročilo z Upravnega odbora FF.
8. Poročila s komisij in odborov.
9. Mnenja o pedagoški usposobljenosti visokošolskih učiteljev in sodelavcev.
10. Finance.
11. Razno.

**Ad 1.**

Predsednica Mia H. odpre 1. izredno sejo ŠSFF in pozdravi prisotne. Potrditev dnevnega reda.

**Sklep:** ŠSFF potrjuje dnevni red 1. izredne seje ŠSFF.

**Glasovanje: Za:** 13 **Proti:** 0 **Vzdržani:** 0

**Ad 2.**

Mia H. pove, da smo na mail dobili zapisnika 6. redne seje ŠSFF. Sporočena je bila pripomba, zapisnik 6. redne seje ŠSFF bo popravljen.

**Sklep:** ŠSFF potrjuje zapisnik 6. redne seje ŠSFF s popravki.

**Glasovanje: Za:** 13 **Proti:** 0 **Vzdržani:** 0

**Ad 3.**

Točka volitve in imenovanja ni izvedena, saj ni volitev ali imenovanj.

**Ad 4.**

Poročilo predsednice ŠSFF.

Mia H. poroča, da je UL objavila informacije glede sprememb zaradi povečanega števila okuženih s koronavirusom. Po novem se bodo morali študenti, ki niso cepljeni ali preboleli, samotestirati dvakrat tedensko v enakomernih razmakih, zaposleni pa se bodo morali testirati na 48 ur.

Koledarčke FF lahko svetniki prevzamemo v študentski pisarni.

Samo še jutri, 29. 11. 2021, je možno oddati kandidaturo v ŠS FF. Volitve bodo potekale 15. 11. 2021 preko sistema *Simply Voting*. Mia H. je izpostavila, da morajo kandidati, ki želijo v primeru izvolitve kandidirati na katero izmed vodilnih funkcij, zaradi rokovnika volitev kmalu po razglasitvi oddati kandidature za vodilne funkcije, saj mora biti konstitutivna seja sklicana 17. 11. 2021. Kmalu po konstitutivni seji bo verjetno sledila tudi izredna seja, na kateri se bo izvolilo svetnike in svetnice v komisije in odbore.

Na ravni ŠS UL se je v zadnjem času spremenilo veliko aktov, ki so nadredni aktom ŠS FF. V tem mandatu so bili za ŠS FF pripravljeni osnutki za poprave aktov. Mia H. upa, da bodo akti popravljeni v naslednjem mandatu.

UL želi vzpostaviti štipendijski sklad za tuje študentke in študente, ki jih je sprememba Zakona o tujcih z zaostritvijo pogojev bančne garancije najbolj prizadel. Svetniki in svetnice naj se na svojih oddelkih pozanimajo o številu takih oseb, ki bi potrebovale pomoč pri dokazovanju finančnega stanja. Mia H. apelira na svetnike in svetnice, da so pri številki čim bolj dosledni, ker bo število aktualno tudi kasneje, ko bo prišlo do nakazila iz štipendijskega sklada.

Marja Z. poroča o situaciji na Oddelku za psihologijo. Pove, da je tujih študentov na letnik do 5, omenila pa je tudi primer študentke s Hrvaške, od katere so prav tako zahtevalo finančno dokazilo.

Za letošnji DMV se želi, da se izvede v živo, ker je izvedba na daljavo manj učinkovita in duhomorna. Izvedba v živo je zaradi eksponentne rasti okužb vprašljiva.

Mia H. je povabila svetnike in svetnice na Tutorski bowling, ki bo 2. 11. 2021.

Odprt je razpis za promotorje FF, na katerega se lahko prijavijo tudi svetniki in svetnice.

Novo vodstvo FF se bo v mandatu skušalo spopasti s fiktivno zasedenimi predavalnicami ter urniki. Na ta način bi se deloma rešila prostorska stiska na fakulteti. V najbolj optimističnem scenariju ne bi več potrebovali učilnic na Tobačni, s tem pa bi fakulteta veliko privarčevala.

Sara S. S. poroča s seje UO ŠOFF. Pove, da se načrtuje Šoffkina ekskurzija in Zdrav zajtrk. Pove, da se išče tudi organizacijski odbor za Rdečo nit, tako da se zainteresirani lahko javijo.

**Sklep:** ŠSFF se seznanja s poročilom predsednice ŠSFF.

**Glasovanje: Za:** 13 **Proti:** 0 **Vzdržani:** 0

**Ad 5.**

Poročilo prodekana študenta.

Jonathan S. Rebetz je odsoten, zato točka ni izvedena.

**Ad 6.**

Poročilo s Senata FF.

Vid K. poroča, da sta v času od zadnje seje ŠS FF potekali dve seji Senata FF-

Septembrska seja senata je potekala 29. 9. 2021. Govorilo se je o PCT pogojih in precepljenosti zaposlenih ter študentov, ki je precej visoka. Omenjena sta bila dva inšpekcijska nadzora na FF, pri katerih se ni zaznalo hujših kršitev. Potrjeni so bili predlogi za nove predstojnike oddelkov. Pri študijskih zadevah 1. in 2. stopnje so bile potrjene manjše spremembe študijskih programov. Pri študijskih zadevah 3. stopnje se je odvila debata o oceni cum laude. Potrjeni so bili predlogi za študentske nagrade, podeljene so bile tri univerzitetne Prešernove nagrade in ena Nahtigalova nagrada FF. Prispelo je 19 predlogov za dekanjino nagrado FF.

Med septembrskim in oktobrskim senatom je prišlo do predaje poslov, zamenjala se je dekanska oz. prodekanska ekipa.

Na oktobrski seji senata je bilo govora o NAKVIS-u in spremembah vpisnih pogojev ter nove zahteve glede zaposljivosti diplomantov. Posebnost oktobrske seje so bile pritožbe zoper negativne sklepe OŠVU. Bilo je 8 pritožb zoper zavrnitev podaljšanja statusa. Na seji so se oglasili študenti senatorji in se zavzeli, da bi se pri dveh primerih glasovalo proti sklepu, torej da bi se študentkama podaljšalo status, saj so razumeli razlog zavrnitve kot neutemeljen. Sara S. S. dodaja, da bi se študentkama lahko podaljšalo status na podlagi socioekonomske stistke. Vseh 8 pritožb je Senat poslal nazaj na OŠVU.

**Sklep:** ŠSFF se seznanja s poročilom Senata FF.

**Glasovanje: Za:** 13 **Proti:** 0 **Vzdržani:** 0

**Ad 7.**

Poročilo Upravnega odbora FF.

Poročilo z Upravnega odbora je prebrala Mia H. Pripravljen je predlog cenika FF za 1., 2., in 3. stopnjo, šolnine ostajajo na vseh stopnjah enake. Pripravljen je predlog cenika za terenske vaje, katerih cene ostajajo večinoma nespremenjene. Spremenil se je tudi cenik Centra za slovenščino kot drugi in tuji jezik. Zvišale so se cene za jezikovne tečaje za zunanje obiskovalce, za študente in zaposlene pa ostajajo enake.

**Sklep:** ŠSFF se seznanja s poročilom Upravnega odbora FF.

**Glasovanje: Za:** 13 **Proti:** 0 **Vzdržani:** 0

**Ad 8.**

Poročila s komisij in odborov FF.

Maja Š. poroča o seji Sveta OHK, ki je potekala 6. 10. 2021. Govora je bilo o popoldanskem dežurstvu OHK, ki je bilo vzpostavljeno tik pred začetkom epidemije. Rezultati niso bili dobri, ker je v knjižnice prišlo zelo malo študentov. V Svetu so še vedno naklonjeni popoldanskim dežurstvom, saj se bo testno obdobje začelo šele sedaj. Razpravljalo se je tudi o problematiki naročanja izključno elektronskih revij. Problem je predvsem pri Oddelku za umetnostno zgodovino in Oddelku za zgodovino zaradi slabše kakovosti fotografij pri elektronskih verzijah. Predlagano je bilo, da se sestanejo oddelki, katerih se problematika najbolj zadeva in da se nato pota predlog na ARRS, da bi se začelo financirati tudi tiskane izdaje. Knjižnice imajo čas za podajanje mnenj približno 3 mesece, potem pa bi predlog podali naprej. Poteka tudi skeniranje vseh kataložnih listov, tako da bo kmalu vse v COBISS-u, sicer v nepopolni obliki, ampak se bo sproti dopolnjevalo.

Nesa V. poroča o seji Komisije za doktorski študij.

**Sklep:** ŠSFF se seznanja s poročili s komisij in odborov FF.

**Glasovanje: Za:** 13 **Proti:** 0 **Vzdržani:** 0

**Ad 9.**

Mnenja o pedagoški usposobljenosti visokošolskih učiteljev in sodelavcev.

Sara S. S. prosi svetnike in svetnice, da mnenj ne pošiljajo zadnji dan. Obrazloži, da je postopek pri sejah v živo bolj zapleten kot je bil pri sejah na daljavo, saj morajo biti na sami seji mnenja natisnjena. Omeni tudi nove obrazce za mnenja, ki jih je ŠS UL nedavno potrdil. Na FF so mnenja o pedagoškem delu pogosto daljša, zato svetniki in svetnice podajajo mnenja na daljši način ter izpolnjujejo dva obrazca in ne več samo enega. Mnenja se podaja na podlagi VIS anket in internih anket, tako da je potrebno priložiti obe anketi. Sara S. S. prosi, da se torej obe anketi izvozi in priloži v elektronsko sporočilo. Obrazloži tudi, da se je zaradi primera negativnega mnenja začela razprava glede prilaganja internih anket le v primeru negativnih mnenj in se zaradi takratne razprave prilaga obojne.

**Sklepi:**

ŠSFF podaja mnenje o pedagoškem delu Anamarije Šporčič, ki je v postopku za ponovno izvolitev v naziv asistentke za književnosti v angleškem jeziku.

ŠSFF podaja mnenje o pedagoškem delu Matije Črešnarja, ki je v postopku za izvolitev v naziv izrednega profesorja za arheologijo.

ŠSFF podaja mnenje o pedagoškem delu Simone Petru, ki je v postopku za ponovno izvolitev v naziv docentke za arheologijo.

ŠSFF podaja mnenje o pedagoškem delu Mance Vinazza, ki je v postopku za ponovno izvolitev v naziv asistentke za arheologijo.

ŠSFF podaja mnenja o pedagoškem delu Izidorja Baršija, ki je v postopku za ponovno izvolitev v naziv asistenta za filozofijo.

ŠSFF podaja mnenje o pedagoškem delu Tatjane Resnik Planinc, ki je v postopku za izvolitev v naziv redne profesorice za geografijo.

ŠSFF podaja mnenje o pedagoškem delu Johanna Georga Lughoferja, ki je v postopku za izvolitev v naziv izrednega profesorja za književnosti v nemškem jeziku

ŠSFF podaja mnenje o pedagoškem delu Urške Vogrinc Javoršek, ki je v postopku za prvo izvolitev v naziv asistentke za prevodoslovje.

ŠSFF podaja mnenje o pedagoškem delu Simone Klemenčič, ki je v postopku za ponovno izvolitev v naziv asistentke za indoevropsko primerjalno jezikoslovje.

ŠSFF podaja mnenje o pedagoškem delu Kaje Hacin, ki je v postopku za ponovno izvolitev v naziv asistentke za psihologijo.

ŠSFF podaja mnenje o pedagoškem delu Mojce Poredoš ki je v postopku za ponovno izvolitev v naziv asistentke za psihologijo.

ŠSFF podaja mnenje o pedagoškem delu Urške Perenič, ki je v postopku za ponovno izvolitev v naziv izredne profesorice za slovensko književnost.

ŠSFF podaja mnenje o pedagoškem delu Vlaste Jalušič, ki je v postopku za prvo izvolitev v naziv redne profesorice za filozofijo.

ŠSFF podaja mnenje o pedagoškem delu Marka Jenka, ki je v postopku za ponovno izvolitev v naziv asistenta za slovensko umetnost in umetnost drugih južnoslovanskih narodov.

ŠSFF podaja mnenje o pedagoškem delu Janeza Mlinarja, ki je v postopku za ponovno izvolitev v naziv izrednega profesorja za zgodovino srednjega veka.

**Glasovanje: Za:** 12  **Proti:** 0  **Vzdržani:** 0

**Sklepi:**

ŠSFF ne more podati mnenja o pedagoškem delu Jelene Isak Kres, ki je v postopku za prvo izvolitev (po prekinitvi) v naziv lektorice za latinski in grški jezik.

ŠSFF ne more podati mnenja o pedagoškem delu Andraža Matkoviča, ki je v postopku za ponovno izvolitev v asistenta za psihologijo.

**Glasovanje: Za:** 12 **Proti:** 0 **Vzdržani:** 0

**Ad 10.**

Finance.

Larina G. spomni na nov mandat, pripravo letnih načrtov in novo razpisno obdobje. Pri pripravi letnih načrtov poudari, naj svetniki in svetnice upoštevajo pravila, ki veljajo za posamezna razpisna obdobja ter maksimalno število točk, ki jih je mogoče pridobiti za posamezni projekt glede na kategorijo in drugo točkovanje. Pravilnike in navodila najdejo na ŠS FF Google Drive-u ali v elektronskih sporočilih ob objavi razpisa za posamezna razpisna obdobja. Svetnike in svetnice prosi, naj pri prijavi projekta in nadaljnji korespondenci vedno pišejo v isto nit zaradi boljše sledljivosti in urejenosti.

**Sklep:** ŠSFF se seznanja s poročilom Finančne komisije ŠSFF.

**Glasovanje: Za:** 12 **Proti:** 0 **Vzdržani:** 0

**Ad 11.**

Razno

Karin G. prebere pismo zahvale predsednici ŠS FF Mii Hočevar.

Seja se je zaključila 29. 4. 2021, ob 18.40.

Katja Ana Pokeržnik, tajnica ŠSFF

Mia Hočevar, predsednica ŠSFF